Når de nykårede danske verdensmestre skal samles for første gang siden triumfen i Egypten, venter der et intenst dobbeltopgør mod Nordmakedonien i kvalifikationen frem mod EM i 2022. Og det bliver Aalborg, der skal danne ramme om hjemmekampen, når de nordmakedonske tropper kommer på besøg 14. marts. Det oplyser Dansk Håndboldforbund (DHF) på deres hjemmeside. Derfor kan Aalborg-spillerne Magnus Saugstrup, Henrik Møllgaard og Nikolaj Læsø, der alle var med i Egypten, se frem til at være i vante omgivelser i jagten på at forblive ubesejret i EM-kvalen. I DHF glæder man sig ligeledes til en landskamp på hjemmebane i Aalborg. Også selvom de nuværende restriktioner - herunder forsamlingsforbuddet - dikterer, at der ikke kommer til at være tilskuere på lægterne i Gigantium. - Håndboldherrerne er nogle fantastiske ambassadører for vores sport. Det er indiskutabelt en mørk tid for alle håndboldspillere og frivillige i foreningsidrætten. Her er Nikolaj Jacobsen og co. et herligt samlingspunkt for os alle. Nu håber jeg, at alle vores trofaste fans igen vil sidde klar foran en skærm i marts, så vores verdensmestre får den opbakning og hyldest, de fortjener, lyder det fra Morten Stig Christensen, der er generalsekretær i DHF. Det første opgør mod Nordmakedonien sker i landets hovedstad Skopje 11. marts. Rent bord indtil nu Da 32 hold blev placeret i 8 EM-kvalifikationsgrupper i juni 2020, landede Danmark i en gruppe med Finland, Schweiz og altså Nordmakedonien. I november tog danskerne hul på kvalifikationen med to sikre sejre over de to førstnævnte nationer. EM 2022 bliver afviklet i Ungarn og Slovakiet 14. - 30.januar.

Referat:
Danmark skal spille EM-kvalifikationskampe mod Nordmakedonien i marts. Hjemmekampen løber af stablen i Aalborg.